《章华宫用张籍韵》
宋代·李纲

楚王初建章华时，脩梁巨栋如云垂。诸侯共落相长鬣，示汰往往逃而归。

当年左史箴王阙，祈招之诗为之发。固宜便嬖意相当，肯使俊乂居周行。

宫中门户如莲房，锦茵绣幕春风香。娥媌曼睩肌雪霜，侍燕承娱夜未央。

金石间作侑玉觞，兕觥不复称公堂。志窥九鼎轻天王，翠被豹舄垂琼珰。

乾溪之辱岂其寿，峻宇雕墙湎于酒。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。